Papersnake/gushiwen huggingface dataset:
凌虚台记
苏轼（宋代）

国于南山之下，宜若起居饮食与山接也。四方之山，莫高于终南；而都邑之丽山者，莫近于扶风。以至近求最高，其势必得。而太守之居，未尝知有山焉。虽非事之所以损益，而物理有不当然者。此凌虚之所为筑也。

方其未筑也，太守陈公杖履逍遥于其下。见山之出于林木之上者，累累如人之旅行于墙外而见其髻也。曰：“是必有异。”使工凿其前为方池，以其土筑台，高出于屋之檐而止。然后人之至于其上者，恍然不知台之高，而以为山之踊跃奋迅而出也。公曰：“是宜名凌虚。”以告其从事苏轼，而求文以为记。

轼复于公曰：“物之废兴成毁，不可得而知也。昔者荒草野田，霜露之所蒙翳，狐虺之所窜伏。方是时，岂知有凌虚台耶？废兴成毁，相寻于无穷，则台之复为荒草野田，皆不可知也。尝试与公登台而望，其东则秦穆之祈年、橐泉也，其南则汉武之长杨，五柞，而其北则隋之仁寿，唐之九成也。计其一时之盛，宏杰诡丽，坚固而不可动者，岂特百倍于台而已哉？然而数世之后，欲求其仿佛，而破瓦颓垣，无复存者，既已化为禾黍荆棘丘墟陇亩矣，而况于此台欤！夫台犹不足恃以长久，而况于人事之得丧，忽往而忽来者欤！而或者欲以夸世而自足，则过矣。盖世有足恃者，而不在乎台之存亡也。”既以言于公，退而为之记。
游水乐烟霞二洞三绝
胡仲弓（宋代）

爱山分席坐松阴，草草杯盘慰赏心。
水乐不鸣天籁寂，数声幽鸟和清吟。
齐天乐（寿刘畊齐）
刘学颜（宋代）

红冈小塔枫林路，曾见承平歌舞。舞罢人归，月斜影转，重见郎舞星度。乡关境土，又二十余年，桑麻深露。说与闾巷，少年知得当时否。

如今苍颜白发，问耕聊尔耳，依稀农圃。父老吾伊，深山鸡黍，谁念乱离父母。村南书午。谩对客烹茶，笑谈今古。千岁迢迢，竹风时扫户。
秋夜闻兰亭天章寺钟
陆游（宋代）

绝湖上兰亭，不过一炊顷。
湖废缭堤行，往返常毕景。
犹有古寺钟，迢迢下重岭。
烟云含莽苍，风露共凄冷。
萧然草堂卧，度此清夜永。
百念一洗空，於焉发深省。
滦京杂咏一百首 其六十九
杨允孚（元代）

试数窗间九九图，馀寒消尽煖回初。梅花点遍无馀白，看到今朝是杏株。
家书附绝句 其二
侯方域（明代）

问君衣带近如何，我道思乡减去多。况是王孙芳草外，休添离恨画双螺。
九日和愔仲兼寄寥志强志贻先询先
陈曾寿（清代）

了无风雨负重阳，剩有清愁染鬓霜。心著遥天云不散，秋高穷塞气先凉。

但教寄语称无恙，便抵相看对举觞。人事茫茫信抟控，何时真似雁成行。
至自云安题净戒院二首
杜柬之（宋代）

麦芒焦，桑椹紫，
田家夫妇忙欲死。蚕入簇，
麦登场，夫妇饱煖孰可当。
道旁书生空有妇，不蚕而衣真汝负。
功名富贵老不来，书剑风尘一生误。
何时郎买百株桑，身耕妇织策最良。
董生莫厌徵租吏，苏子无由黑貂弊。
甲辰八月辞故里
张煌言（明代）

国亡家破欲何之？西子湖头有我师。
日月双悬于氏墓，乾坤半壁岳家祠。
惭将赤手分三席，敢为丹心借一枝。
他日素车东浙路，怒涛岂必属鸱夷！
答李友山山中留别
严羽（宋代）

已恨青山临渡口，相思回首隔夫君。更堪重到相思处，不见青山见白云。
春水
李建勋（唐代）

万派争流雨过时，晚来春静更逶迤。轻鸥散绕夫差国，

远树微分夏禹祠。青岸渐平濡柳带，旧溪应暖负莼丝。

风鬟倚楫谁家子，愁看鸳鸯望所之。
四者吟
邵雍（宋代）

财色名势，为世所亲。
四者不动，然后见人。
仇氏园
张嵲（宋代）

泠泠竹日澹疏篱，{左氵右亹}{左氵右亹}溪流注小池。
红菡白苹当夏日，冷烟寒雨过秋时。
主人颐燕闲情适，客子经过心事违。
行役匆匆无丽句，漫批山木写吾诗。
陪衡阳王游耆阇寺诗
张正见（南北朝）

甘棠听讼罢，福宇试登临。兔苍移飞盖，王城列玳簪。

阶荒犹累玉，地古尚填金。龙桥丹桂偃，鹫岭白云深。

秋窗被旅葛，夏户响山禽。清风吹麦陇，细雨濯梅林。
招梁礼堂孝廉子翊子驹子恂龚蔼仁小铭兄集桐雨轩
林直（清代）

梧叶秋先觉，推轩暮雨寒。百年有今日，一醉若为欢。

努力儒林传，伤心大将坛。凭谁靖豺虎，长使道涂宽。
送唐禀正字归萍川
齐己（唐代）

霜须芸阁吏，久掩白云扉。来谒元戎后，还骑病马归。

烟村蔬饮淡，江驿雪泥肥。知到中林日，春风长涧薇。
八翁十首
张载（魏晋）

傅岩岩下筑岩翁，幽通心与帝心通。
忧勤未感思贤梦，相霖何日见成功。
郊祀乐章·皇帝入小次宫架奏黄钟宫仪安之曲
崔敦诗（宋代）

匏尊既举，苏席未移。
有德斯顾，靡神不娭。
物情肃穆，天宇清夷。
宅中受命，永复邦基。
闺怨一百二十首 其八十四
孙蕡（明代）

村巫市媪莫相过，闻汝深中术数多。心似后园金井水，从来不会起风波。
别雩都余大尹暨陈司训
张天赋（明代）

远抱行囊未解琴，天涯何处遇知音。东风不与梅花约，妙合乾坤一点心。
示舵师
武衍（宋代）

不拘早晚过长桥，要泊桥边踏巨鳌。
无月色时方得睡，有梅花处必停篙。
不逢水活鱼休买，才见溪清米便淘。
到得旗亭须报我，落帆相与醉村醪。
偈颂一百二十三首
释祖钦（宋代）

四月八，生悉达。
九龙吐水浴金躯，云门一捧要打杀。
杂咏八首上礼部李侍郎。春镜
刘长卿（唐代）

宝镜凌曙开，含虚净如水。独悬秦台上，万象清光里。

岂虑高鉴偏，但防流尘委。不知娉婷色，回照今何似。
题复吟社倡和诗卷次韵二首 其二
顾可学（明代）

惆怅前贤岂后贤，百年风雅寄心诠。倦飞野鹤春云梦，出定残僧夜月禅。

碧社撚须谁最老，青天抚掌我延缘。鉴湖若使容归卧，支杖同寻乐事全。
古意
宋徵舆（清代）

碧玉堂西红粉楼，长安归思忆凉州。咸阳桥上三年别，回乐峰前万里愁。

秦地烟花明月夜，汉家关塞白榆秋。梦魂欲识金微路，应逐交河水北流。
和韩子云见寄四首
吴芾（宋代）

有花须折酒须倾，少日追欢不计程。
老去自怜心易懒，时过还恐道难成。
城头又是暮云合，江上何时春水生。
早理扁舟归去好，故园犹有万红英。
送桐江明上人之都下
释道潜（宋代）

窈窕孤云下翠岑，帝乡闲去本无心。红尘满眼急回首，莫遣空山鹤怨深。
桐柏崇道观
张无梦（宋代）

桐柏观周匝，千峰累翠螺。
地高阴气少，天近日光多。
三井云雷起，一坛鸾鹤过。
谁言紫微后，无客继仙科。
题浯溪二首
蒋孝忠（宋代）

好山好水占浯溪，中直磨崖一片碑。
试问天齐齐几许，从他元子賸夸毗。
过岭回寄张景通先生示邑下同人
赵抃（宋代）

二年官役愧能名，贤得斯人幸合并。几度孝廉交郡辟，一生文行出乡评。

君庐皂水江头远，我马青泥岭顶行。西首胡为书以赠，欲持同邑寄诸生。
逾岭峤止荒陬抵高要
李绅（唐代）

天将南北分寒燠，北被羔裘南卉服。寒气凝为戎虏骄，

炎蒸结作虫虺毒。周王止化惟荆蛮，汉武凿远通孱颜。

南标铜柱限荒徼，五岭从兹穷险艰。衡山截断炎方北，

回雁峰南瘴烟黑。万壑奔伤溢作泷，湍飞浪激如绳直。

千崖傍耸猿啸悲，丹蛇玄虺潜蜲蛇。泷夫拟楫劈高浪，

瞥忽浮沉如电随。岭头刺竹蒙笼密，火拆红蕉焰烧日。

岭上泉分南北流，行人照水愁肠骨。阴森石路盘萦纡，

雨寒日暖常斯须。瘴云暂卷火山外，苍茫海气穷番禺。

鹧鸪猿鸟声相续，椎髻哓呼同戚促。百处谿滩异雨晴，

四时雷电迷昏旭。鱼肠雁足望缄封，地远三江岭万重。

鱼跃岂通清远峡，雁飞难渡漳江东。云蒸地热无霜霰，

桃李冬华匪时变。天际长垂饮涧虹，檐前不去衔泥燕。

幸逢雷雨荡妖昏，提挈悲欢出海门。西日眼明看少长，

北风身醒辨寒温。贾生谪去因前席，痛哭书成竟何益。

物忌忠良表是非，朝驱绛灌为雠敌。明皇圣德异文皇，

不使无辜困鬼方。汉日傅臣终委弃，如今衰叟重辉光。

高明白日恩深海，齿发虽残壮心在。空愧驽骀异一毛，

无令朽骨惭千载。
和叔度独登天台水亭
司马光（宋代）

郊外灵潭阔，新亭占曲堤。
戏鱼迎坠絮，惊雉出荒蹊。
绿倒杨梢乱，光翻芰叶齐。
雨余纖朋偃，野迥断云低。
水气常喷薄，天风助惨凄。
何知尘外境，近在郡楼西。
悲台湾 其二
陈文騄（清代）

中原鼎沸肆鸱张，电烁飙驰莽战场。东海难填精卫石，西天已渡达摩航。

将军鼓角三更咽，武帝旌旗十日忙。千里金汤沦异域，朅来白日黯无光。
余自观政后暂归梓里过崇安寺中秋前二日也
陈震豪（明代）

献策君恩重，鸣镳暂许归。回将皇路驾，来叩上方扉。

月白天香满，林疏秋影稀。片言禅况寂，顿尔息尘机。
次石鱼
姜特立（宋代）

君不见陇州石鱼生地下，中有鰌鲫皆同化。
又不见衡湘石鱼生山中，鱼身鳞鬣俱如画。
世间何独此石为鱼形，石蛇石蟹皆如生。
虾蟆口吻酷肖似，螬蛴动几能行。
悠悠荒怪不可考，吾意造物初无情。
阴阳融结亦偶尔，俗智讵可窥杳冥。
叶君得此不足惜，君自川岳储英灵。
来春禹浪忽变化，头角天上看峥嵘。
此时回首视此石，弃置殆与砂砾并。
贺新凉
王士禄（清代）

兰幌灯前卷。便相如、愁盈四壁，一是齐遣。始信明眸真善睐，暗瞬秋波似泫。

早打叠、鸾衾如茧。扣扣繁钦情乍定，道琴心、眉语都来浅。

双影好，玉台展。

三生石上精魂显。好摩挲、蓝桥赠盒，玉圆犀扁。得近佳人偏郑重，不惜乌龙字犬。

纵病渴、谁能求免。从此比肩形影似，奉鸳鸯、绣谱同经典。

红绶带，肯轻剪。
昔游诗 其七
姜夔（宋代）

扬舲下大江，日日风雨雪。
留滞鳌背洲，十日不得发。
岸冰一尺厚，刀剑触舟楫。
岩雪一丈深，屹如玉城堞。
同舟二三士，颇壮不恐慑。
蒙毡闭篷卧，波里任倾攧。
晨兴视毡上，积雪何皎洁。
欲上不得梯，欲留岸频裂。
攀援始得上，垃圾人见接。
荒村三两家，寒苦衣食缺。
买猪祭波神，入市路已绝。
如今得安坐，闲对妻儿说。
王忠文公挽词
楼钥（宋代）

夙负敢言气，输忠不爱身。
刘蕡仍遇主，绮季更忧民。
治行真循吏，风稜古争臣。
荐绅千载恨，不得究经纶。
颂一百则 其八十八
释重显（宋代）

咄这维摩老，悲生空懊恼。卧疾毗耶离，全身太枯槁。

七佛祖师来，一室且频扫。请问不二门，当时便靠倒。

不靠倒，金毛师子无处讨。
邓端友临要阁五首 其一
陈渊（宋代）

昔年曾到十三楼，一日西湖十顷秋。寒碧轩中最宜暑，只缘脩竹近清流。
永夜
齐己（唐代）

永日还欹枕，良宵亦曲肱。神闲无万虑，壁冷有残灯。

香影浮龛象，瓶声著井冰。寻思到何处，海上断崖僧。
送吴汝贤归省莆田 其一
李东阳（明代）

画船箫鼓越溪行，十载青山忆送迎。咫尺乡关心万里，白云飞尽海边城。
觅诗
那逊兰保（清代）

静室焚香坐觅诗，芦帘纸阁镇相宜。屏围灯影嫌妨目，窗隔寒威巧中肌。

落叶打门风有韵，残花满地月添姿。清宵似水休轻负，检点芸函不厌披。
句
汪圣权（宋代）

不分桂籍一毫月，枉踏槐花十八秋。
咏史
陈普（宋代）

拈起黄金岂可疑，斩关发壁复何为。辽东不洗巢由耳，痛切初年割席迟。
赠张教授
徐积（宋代）

君看两鸿亡所依，江南塞北何所归。一鸿留在淮之湄，一鸿独犯霜露飞。

哀复哀兮将奈何，愿期弟子废蓼莪。先翁经却忧患多，为君半夜成悲歌。
送李好谦县尉
葛绍体（宋代）

东归行李一编书，谁料薰风驻鉴湖。
夜月扁舟忆君处，藕塘红绿正相扶。
感怀漫书 其二
谢章铤（清代）

鸾鹤无声天际来，海边骏风久蒿莱。郑虔苜蓿嗟何极，杨仆戈船事愈哀。

宫府谁关天下计，山川苦忆古今才。飘零文字犹如许，崔蔡应知泣夜台。
偈颂七十六首 其十一
释子益（宋代）

与么寒，何处避。冰棱上，深雪里。有来由，没巴鼻。丹霞烧木佛，院主眉须堕。
感兴二十七首 其六
方一夔（宋代）

阴阳转两轮，五气扇双磨。有生寓寰中，濛濛如喷唾。

鱼鸟各飞沈，梧棘称小大。多妇彭祖寿，立善夷齐饿。

众星欲西行，劲风牵以左。苍苍望北极，天命知何奈。
谢张待制赴饮
晁公溯（宋代）

我如沐猴冠，强佩刺史章。
傥令人朝班，惊倒鸳鹭行。
安敢处贵人，置酒登此堂。
知公盖超然，轩冕等秕糠。
但逢臭味同，握手出肺肠。
肯为宣明面，贫贱乃遽忘。
远从三峡来，欲访五亩桑。
闻昨去郡时，送者倾城隍。
皆言民疾苦，公见必惨伤。
奏疏每建白，细书亲贴黄。
岂容廊庙具，而久滞一方。
使民济大川，行矣为舟航。
杖屦可少留，吉日辰甚良。
歌公竹枝词，举我柏叶觞。
勿辞饮之釂，不发宽饶狂。
酿以老翁泉，中有班马香。
金刚随机无尽颂·能净业障分第十六
释印肃（宋代）

根在淤泥中，花开丽日红。
洁精无玷污，明月却相融。
寄题蠲流亭
唐士耻（宋代）

乌伤仇览仙，一弓扁蠲流。
清流从谁蠲，濁流石之幽。
石之幽定可，齿齿翻成忧。
君看得失珠，象罔无全牛。
子夜歌十二首 其十
于慎行（明代）

相逢不须臾，相看长脉脉。木末采芙蓉，莲子何由得。
送叔韶弟赴官钱清
楼钥（宋代）

蕞尔钱清镇，兹行正为贫。
九夷犹可处，十室岂无人。
官守毋卑小，城居缓卜邻。
老夫平日事，所至若终身。
刘文水建牙粤东赋此寄怀
袁养（清代）

黄河此日见澄清，不负当年独请缨。虎豹一囊资大略，东南半壁倚长城。

无缘莲幕亲弓剑，深感鱼书念友生。伫看边防驰露布，将军海外斩妖鲸。
暮春陪诸丈郊游经蒲涧寺址为安期上升处用苏长公韵
邓良佐（明代）

探胜相期碧涧前，浮杯犹得藉飞泉。残碑寂寞怜芳草，灵气依飞隐洞天。

跨鹤有时留玉舄，定猿无复问僧禅。人间几见沧桑异，且向名山纪列仙。
招赵资深拾遗
吴激（宋代）

别久貌逾壮，道同心更亲。移居近韦杜，相对邈参辰。

雪少似饶客，鸟喧知得春。归期淹几日，莫厌马蹄频。
春雨赠陈主管
陈造（宋代）

初宵微月尚窥簷，雨脚斜斜晓入簾。
春谢欢悰风处减，愁将老色镜中添。
颇思甫里陪觞咏，不叹周南更滞淹。
倚赖宗盟慰牢落，得闲诗笔未妨拈。
呈游大冶
王炎（宋代）

昔在桃溪少壮时，而今衰飒鬓成丝。
悲欢三十年中事，付与寒窗酒一鸱。
偈颂一百六十首 其一○二
释宗杲（宋代）

一百二十日禁足，三十五日在外走。熨斗煎茶铫不同，泥牛解作师子吼。

今朝法岁已周圆，拈得鼻孔失却口。以大圆觉为伽蓝，七七依前四十九。
青衣洞隐者
宋无（元代）

清泉自盥沐，丱发不冠巾。看尽世间事，争如林下人。

啸云岩谷应，坐石鹿麋亲。莫弃茅庵去，白桃花又春。
送莫彦英赴宾州上林丞
贝琼（元代）

十月西征天气寒，两江今日静波澜。蛮夷万里皆唐制，齐鲁诸生尽汉官。

榕叶似云垂满户，荔支经雨喜登盘。柳州刺史文章妙，公退从容好细看。
绍兴以后祀五方帝六十首 亚、终献用《文安》。
郊庙朝会歌辞（宋代）

万汇揫敛，时惟冬序。蠢尔黎氓，入此室处。酌献告神，礼以时举。

赖此阴骘，民有所怙。
素屏
刘敞（宋代）

简拙违时好，丹青谢尔工。坐看居士室，想见古人风。

当户月常入，过春霜未融。物情忌太白，少自晦尘中。
会稽颂 其一
诸葛兴（宋代）

瞻越山兮镜之东，郁乔木兮岑丛。倚青霞兮窆石，枕碧流兮宝宫。

端黻冕兮穆穆，列俎豆兮雍雍。梅为梁兮挟风雨，倏而来兮忽而去。

芝产殿兮间见，橘垂庭兮犹古。壁腾辉兮桂荐瑞，书金简兮缄石匮。

朝万玉兮可想，探灵文兮何秘。嗟洚水兮横流，民昏垫兮隐忧。

运大智兮无事，锡洪范兮攸畴。身劳兮五岳，迹书兮九州。

亶王心兮不矜，迄四海兮歌讴。猗圣宋兮中兴，驻翠跸兮稽城。

独怀勤兮旷代，粲奎文兮日星。扬舲兮拊鼓，吴歈兮郑舞。

奠桂酒兮兰肴，庶几髣髴兮菲食卑宫之遗矩。
生查子（与客醉岩桂下，落蕊忽堕酒杯中）
向子諲（宋代）

月姊倚秋风，香度青林杪。吹堕酒杯中，笑靥撩人小。

芗林万事休，独此情未了。醉里又题诗，不觉花前老。
临刑诗
林荐（明代）

愿续当年李侍郎，遗言谢世报高皇。独怜一片忠贞骨，不死沙场死法场。
送贾明叔侍御守宣
郭祥正（宋代）

直节忠言久不闻，堂堂今见贾生孙。老奸去位朝廷正，圣母怜生德业尊。

句水晓光尘不染，敬山秋色玉无痕。北楼把酒频邀客，紫诏传呼下国门。
减字木兰花
范成大（宋代）

玉烟浮动。银阙三山连海冻。翠袖阑干。不怕楼高酒力寒。

双松冻折。忽忆衰翁容易别。想见鸥边。压损年时小钓船。
吴淞渔乐
沈贞（元代）

家住沧洲白鸟边，捕鱼沽酒自年年。
桃花浪暖堪垂钓，杨柳风轻不系船。
帆影带归孤屿月，笛声吹散一江烟。
武陵亦是人间路，谁说仙家别有天。
踏莎行
王以宁（宋代）

梦褥光宗，河东右族。向来到耳声华熟。游从两世记金兰，风流声阮居南北。

今夕何辰，相亲灯烛。一廛我愿依韦曲。长君未可赋骊驹，山人莫为蒲轮促。
瑞州官舍同黎比部晚酌净芳亭
欧大任（明代）

征轺计日问长亭，筠上从君倒玉瓶。宪府戟枝移竹院，官池波玉上莎厅。

频瞻南峤云俱白，三渡西江草又青。同得趋归家庆近，茅堂灯火带春星。
江阁
释宝昙（宋代）

山影随人尽，江流入地深。
乾坤孤客泪，桃李一生心。
落日牛羊渚，春风桑柘林。
周南留滞意，聊试小棠阴。
金陵新亭
李白（唐代）

金陵风景好，豪士集新亭。
举目山河异，偏伤周顗情。
四坐楚囚悲，不忧社稷倾。
王公何慷慨，千载仰雄名。
次山行佳句呈秀野丈三首 其一
朱熹（宋代）

几日春阴锁翠岩，忽惊飞盖度晴岚。身轻似起烟霞痼，意适宁论禄位贪。

句法旧超常语六，年华今富达尊三。从容笑语无馀事，兴在南山更向南。
长相思
王之道（宋代）

吴江枫。吴江风。索索秋声飞乱红。晚来归兴浓。

淮山西，淮山东。明月今宵何处同。相寻魂梦中。
柳梢青·正好江南
佚名（宋代）

正好江南，一分春色，梨花白雪。化日迟迟，文章半刺，平分风月。满堂花醉三千，看妙舞、六么十八。笑捧瑶卮，祝君归去，琼楼金阙。
题巫山神女庙
吴简言（宋代）

惆怅巫娥事不平，当时一梦是虚成。
只因宋玉闲唇吻，流尽巴江洗不清。
游刘道人岩
曹辅（宋代）

故老能将旧事传，仙翁踪迹尚依然。方知物外壶中景，隐隐烟霞有洞天。
再用才子富文华校雠天禄阁韵赠周教授 其四
陈造（宋代）

穷途有快意，辟席得异闻。青天千万里，翳日带烟云。

今者君子后，满窥崔蔡文。当此阵堂堂，叹我提孤军。
杨村道中偶晴
郭印（宋代）

童仆喧喧语，篮舆十里轻。
雨收沙路净，溪涨石滩平。
叠嶂千峰秀，残霞数道明。
秋容谁可状，一洗客心清。
秋江月
韩上桂（明代）

秋江月，月在秋江如可掇。秦时曾照玉龙堆，汉世常穿金凤阙。

凤阙清辉映画楼，风生洲渚锦帆秋。白云一去迷前浦，江水东回逐月流。

月光一何皎，客愁一何悄。玉盘灭没波盈盈，綵袖飘摇苏小小。

扬子江头见月光，华堂宝烛夺辉煌。鱼龙寂寞金波冷，乌鹊依微玉树凉。

濯濯芙蓉双蒂断，怯怯鸳鸯比翼狂。比翼鸳鸯自成匹，独眠孤妇不胜泣。

春去秋来恨几时，月圆月缺嗟何及。锦帐飕飗可奈秋，惜芳人倚木兰舟。

金闺草阁还同照，纨扇蛾眉一样愁。几度霜寒听暮笳，况堪羌笛《落梅花》。

江城大地三千里，江月斜悬四五家。良人几戍交河北，妾梦空惊海上槎。

海上槎，叹秋月。任尔团团比玉容，胡不双双对玄发。

千门万户竟能为，七宝三窟望空绝。姮娥既老不嫁人，吴公采薪何时歇。

徒有无情桂树香，不见同心连理结。以兹感歏减朱妍，谁分轻鬟衬晓蝉。

翡翠楼前钩独上，珊瑚案上镜虚悬。拚无药物能奔托，拚无服食可神仙。

东家流水西家挹，南陌栽花北陌搴。晓漏铜龙鸡欲歇，此时不见秋江月。

秋江月落影沉沉，美人一笑千黄金。人生百年难百岁，何处双心共一心。

双心双意徒为尔，愿逐流光赴蒙汜。蒙汜虽沉犹有回，独无人故可重来。

思君不见怜秋月，化作朝云暮雨台。
听蓝溪僧为元居士说维摩经
孟郊（唐代）

古树少枝叶，真僧亦相依。山木自曲直，道人无是非。

手持维摩自，心向居士归。空景忽开霁，雪花犹在衣。

洗然水溪昼，寒物生光辉。
八月十四夜月食
汪梦斗（宋代）

尽日阴云蔽太虚，夜深却见太阴亏。老天故露妖蟆恶，要索卢仝寸铁诗。
喜雪
张嵲（宋代）

澒洞四山没，万籁无遗声。
群飞喜凌乱。遍积爱宽平。
呈姿碧树立，照影方池清。
出户延幽意，斋心谢群灵。
幸有丰年望，初无丝竹情。
取乐付诸少，焚香观道经。
何事冲寒久，微吟诗句成。
涤燥
郭之奇（明代）

愁居草木深，偃卧幽芳歇。因兹夏日长，转念春光忽。

木火误相生，暑寒徒自伐。窈窱出云峰，午曦增爓艴。

雷雨郁其中，飞光时动卼。炎烟触处缠，溽霭浮空窣。

顾我非石金，何由贳齿发。流眼百锋芒，倚心千硉矹。

息虑卷诸旌，灭闻销众突。凭兹涤燥烦，所至皆阴樾。
雪中三英 瑞香
史浩（宋代）

蕙帐万缘空，幽人鼻观通。破晓扪翠麓，获此锦薰笼。

造化本无意，芬芬随尔类。不知鼻闻香，还是香浮鼻。
阴山
刘敞（宋代）

阴山天下险，鸟道上棱层。抱石千年树，悬崖万丈冰。

悲歌愁倚剑，侧步怯扶绳。更觉长安远，朝光午未升。
贵阳雅颂二十四首同翠渠作 其十三 祷雨弭灾
祁顺（明代）

耕农事方急，旱虐俄相侵。明公抱忧恻，祈祷输寸忱。

天道忽昭抱，沛然施甘霖。秋成慰众望，不负忧勤心。

遐方歌美事，直以继桑林。
豫章遇时睿夫行人时奉使兹地
梁有誉（明代）

岐路苍茫惊把袂，问余何事楚天来。倦游客似相如病，奉使人疑博望才。

海内风烟虚倚剑，江中秋色独登台。沧洲后夜瞻银汉，缥缈仙槎北斗回。
新制道衣示衣工
陆游（宋代）

良工刀尺制黄絁，天遣家居乐圣时。
著上朱门应不称，裁成乌帽恰相宜。
客撑小艇招垂钓，僧扫虚窗约对棋。
宝带貂冠虽看好，定知不入野人诗。
夏日十二首 其九
张耒（宋代）

种药幽人事，还披本草经。出山抛旧翠，过雨有新青。

术受壶中秘，方传肘后灵。不辞勤服饵，为变发星星。
入庵偶成 其二
何梦桂（宋代）

去年燕到主归迟，今日人来燕亦归。岁岁成家长孙子，更将短翅傍谁飞。
偕诸友赏川茶得行字三首 其三
郭之奇（明代）

烟景相招座客盈，小园幽赏起谈清。花容婵媛迟春色，酒意飞扬入夜情。

秉烛非关时序促，兴怀翻觉昔今轻。却疑当日兰亭事，俛仰犹多感慨生。
郊进退律赋水乡三实
唐士耻（宋代）

根荄七竅倍玲珑，产尔亭亭曲渚风。
勇退霞衣香故在，骈生玉渚味仍钟。
人言太华标奇种，藕大如船想碧蓬。
何待非常夸世俗，只今盘露已能穠。
送江衍巨源提举赴阙
冯山（宋代）

潼川昔迎公西来，益昌今送公北回。常平使者岂公志，远地久北经济才。

三年风绩不胜颂，欲别有赠心胸开。江阳夷蛮互雠格，边将生事惊风埃。

连兵巨费久乃定，得失未可相偿陪。去秋西师出四路，欲举夏寇除根荄。

精强挽运一蹉跌，十存四五良可哀。河南数州入封略，恶土弃壤如尘灰。

传闻敌气渐衰弱，阃外复委将军裁。借将贺兰作都护，戍守尚恐难栽培。

况今秦人极疲敝，菽粟贵重如琼瑰。诸军零落气未振，肯听号令传风雷。

看唐南诏吐蕃传，往往因循成祸胎。太上神明照幽隐，广谋博访无嫌猜。

近臣从容合公议，忍使汉地生蒿莱。每思一饭三四起，感慨与语何人哉。

会公还朝方进用，不侍讲殿归霜台。泸南关右饱闻见，讵肯戏笑随童孩。

对扬上前苟可道，愿持此语排奸回。平生磊落致君意，岂虑言出为身灾。
客至
陆游（宋代）

官闲身自得，客至眼殊明。
静算棋生死，闲分酒浊清。
悠然剧谈罢，偶尔小诗成。
但恨桑麻事，无人与共评。
题郭季宽晓耕宿钓二图
杨冠卿（宋代）

羊裘晦山泽，貂蝉等鸿毛。
直钩道可行，一钓联六鳌。
思佳客
李恰（宋代）

香篆轻凝漏未阑，画堂西角暂凭栏。桂排芳蕊垂金粟，莲剥冰心浸玉盘。

杯重把，镜同看，半床幽梦五更寒。城头蟾兔苍凉影，照我离愁第几番。
世上吟
邵雍（宋代）

世上偷闲始得闲，我生长在不忙间。
光阴有限同归老，风月无涯可慰颜。
坐卧边身唯水竹，登临满目但云山。
醉眠只就花阴下，转破花阴梦始还。
紫藤树
李白（唐代）

紫藤挂云木，花蔓宜阳春。
密叶隐歌鸟，香风留美人。
送张安国赴天彭司录
郭印（宋代）

骐骥服盐车，垂头困长道。
苍鹰在韝絷，侧耳思秋草。
忆昔初见公，衮衮一倾倒。
平生仰止意，相逢恨不早。
清辉粲景星，巨浸屹孤岛。
徐榻未易解，膺门但频扫。
公才天河倾，顾我乃潢潦。
篠簜何足云，所贵会稽笴。
鱼泳鸟云飞，气合无不可。
岁月忽荏苒，何言赋离抱。
彭城不百里，掺袂空懊恼。
纠郡因多暇，时政亦丛脞。
猾吏虎插翼，疲民叶振槁。
邦侯待裨益，幕客要标表。
咄嗟赞画诺，谈笑办纷扰。
江山颇足娱，杯酒兴不小。
搘筇恣清游，蜡屐纵幽讨。
云烟入高躅，诗句出馀巧。
升沉置勿问，道义端可饱。
眼前多少年，难致淄川老。
傥令班中朝，功业信不少。
贱生宿所期，志愿惭未果。
因公激壮怀，绿发岂能葆。
还应最课绩，归步直青琐。
鞦韆
释德洪（宋代）

画架双裁翠络偏，佳人春戏小楼前。飘扬血色裙拖地，断送玉容人上天。

花板润沾红杏雨，綵绳斜挂绿杨烟。下来闲处从容立，疑是蟾宫谪降仙。
句
徐琬（元代）

一窍鬼工开混沌，八蚕神茧堕扶桑。
送郭翔鹏进士知福宁州兼寄州倅马庭简
吴宽（明代）

闽海遥遥独置州，忽看秋水动扁舟。暂为魏阙三年别，定向吴门十日留。

甲榜尚称新进士，双旌已作古诸侯。公馀独恨诗筒少，为谢同官马少游。
湖村月夕
陆游（宋代）

客路风尘化素衣，闲愁冉冉鬓成丝。
平生不负月明处，神女庙前闻竹枝。
次韵赵逢源秋日溪居十绝 其八
王庭圭（宋代）

鸦翻日影弄清溪，溪上危巢鸣哺儿。林下西风晚来急，满身木叶碎琉璃。
经筵讲诗彻章进诗
楼钥（宋代）

圣主承丕祚，于今岁几迁。
昭回光饰物，刚健位乘乾。
善治新更化，当阳独揽权。
诛鉏及共鲧，擢任列闳颠。
曩日方谋始，宸心最急先。
未遑亲政理，首务闢经筵。
恭俭甘卑室，尊严拱细旃。
昼居勤已甚，坐侍礼无前。
讲彻诗三百，时逢运半千。
诸儒深诵说，六义极摩研。
俯阅毛公传，旁参郑氏笺。
慨寻中古意，重是素王编。
旧本三千首，终存十二篇。
虽遭煨烬厄，所赖咏歌全。
开迹因农事，安民在井田。
成功时迈酌，兴业大明绵。
东国思平赋，南山乐道贤。
艰难由后稷，劳来美周宣。
起自绍熙载，迨兹嘉定年。
关雎从肇彼，殷武遂终焉。
宠数传中旨，恩光被迩联。
神文期继踵，元佑介齐肩。
内厩颁云骑，雕鞍绚锦鞯。
茗分龙焙品，香拂御炉烟。
众俊威宣力，孤生亦备员。
少时曾学依，老去未忘筌。
纳禄诚休矣，归耕久晏然。
锋车俄促召，梓里谓登仙。
词禁容挥翰，天官命典铨。
岂知侵莫境，重得侍甘泉。
朽质何能报，孱躯殆欲捐。
尚思求谲谏，海岳效尘涓。
题李陵宴苏武图二首 其一
刘诜（元代）

居延山下马成群，伎乐声高夜入云。初志消磨如卫律，殷勤置酒教苏君。
张思豫主簿送丹桂蜡梅 其二
王十朋（宋代）

莲幕何人送此花，不容一蕊污贫家。归来自觅清河种，馨德如人最可嘉。
台阳怀古
蔡德辉（清代）

东南半壁拥波涛，保障闽疆气象豪。虎旅千艘开赤崁，牛皮一席捲红毛。

延平继世勋名远，靖海劳师战绩高。瀛岛年来增郡县，免他荒薮作逋逃。
题琴朴
丘迟（南北朝）

边山此嘉树，摇影出云垂。清心有素体，直干无曲枝。

凡耳非所别，君子特见知。不辞去根本，造膝仰光仪。
澹山岩
乐咸（宋代）

门开岩底洞沈沈，窦乳云泉矢路深。香石峭峰千载异，龙潭幽穴四时阴。

僧居筑室随高下，客到留小见古今。南出零陵一舍地，清潇堤上好追寻。
雨中闻雁
张镃（宋代）

小雨终朝湿翠霏，渚蒲汀树白瀰瀰。
若嫌鸣雁无厌足，回到潮州又索诗。
送王都阃之广西
李濂（明代）

帝简郧襄节制雄，岭南专阃气如虹。
雕弓玉斧皆廷赐，燕颔虬如有父风。
桂水瘴消飞檄外，梧山氛净凯歌中。
麒鳞峻阁云霄待，蚤树平蛮第一功。
赵表之送梅并诗次韵四首
张嵲（宋代）

未忘一笑杯盘乐，终爱忘言气味长。
多惭居士梅花供，举世何人解识香。
鹧鸪天（总咏）
赵彦端（宋代）

一簇神仙会见奇。誓夸苏小与西施。怜轻镂月为歌扇，喜薄裁云作舞衣。

牙板脆，玉音齐。落霞天外雁行低。看看各得风流侣，回首乘鸾旧路归。
绝句四首
周文璞（宋代）

巾车初扣槿花篱，物物来前总要诗。
一句坐来模写了，雨鸠飞下老梅枝。
次叔通见寄四首韵
刘学箕（宋代）

江山到眼一披豁，世念搅思三宜休。
文章苦心费雕琢，岁月老我徒谬悠。
欲谭圆觉识佛祖，更希超举期浮丘。
宗盟暮年味嚼蜡，灰木万念空烦尤。
和李善初会张范二公
毕仲游（宋代）

会面虽难得，亲情岂易忘。定须留客醉，应话老夫忙。

地去朝门远，身依古寺凉。相逢拚一醉，千日未为长。
送叶明斋如京二首 其二
子贤（元代）

伤君远行迈，白日何凄其。微阳满林光，稍稍照人衣。

天高鸟垂翼，风紧花落枝。荒台俯流水，万里长相思。
晚目
陈襄（宋代）

揽景独凝眸，江城暮雨收。
长江隔山断，野水混空流。
天上一轮月，人间万古秋，
感时并怨别，费尽瘐郎愁。
导引·仙宗灵祖
佚名（宋代）

仙宗灵祖，仪气降中宸。孚宥庆维新。国工熔范成金像，仪炳动威神。玉虚圣境绝纤尘。欢忭洽群伦。导迎云驾归琳馆，恭肃奉高真。
即事
苏泂（宋代）

道宫释寺多名胜，出郭经年得几回。
当此秋清身健田，可人还共子高来。
施进之追路出严关，且写予真，戏题其上
范成大（宋代）

唤渡牂牁瘴水滨，严关关外又逢春。
神仙富贵俱何在，且作全家出岭人。
与铸锺道者
释昙华（宋代）

野店小桥外，黄昏欲雪时。
一声谁侧耳，千古唤愚痴。
念奴娇 题恩竹樵方伯蕴兰吟馆诗馀
俞樾（清代）

一枝筠管，占吟坛本是，诗仙诗佛。何意缝云裁月手，又入玉田之室。

绮语花间，清吟月下，手自弹瑶瑟。风流顽艳，肯输黄九秦七。

余亦把酒临风，铜琶铁板，间弄苏辛笔。短令长谣随意写，未合昔贤词律。

吴下逢君，阳春一曲，雅韵真难匹。蕴兰吟馆，可容来倚长笛。
胡不归二首
高吉（宋代）

客从暑中来，清风入我户。
佩带楚兰香，囊癯湘蓠句。
一笑忘形骸，百年示肺腑。
烹鲤唤麹生，劳苦竹学处。
远游焉伥伥，归梦应栩栩。
回首白云飞，下有白发母。
白发不堪剪，儿去定何所。
频频占鹊喜，嗷嗷待鸟哺。
去时萱始华，执手泪如雨。
萱华几飘风，月落啼杜宇。
吴氏新城宅
陈岩（宋代）

溪声西去疾於雷，山麓云根翠户开。
枉却幽寻三十载，壶天月窟欠曾来。
彦尹侄追送至南江
程公许（宋代）

犹子匆匆遽索违，三甥小住未非来。
自随宽作一程计，掺执那知几岁归。
唳鹤警寒排字密，浴鸥嬉暖着群飞。
物情撩我离情黯，射策催来觐日畿。
偈颂二十二首
释妙伦（宋代）

云收幽谷静，雨歇幽涧鸣。
风暖幽鸟语，日融幽草青。
二祖不知，截断一手臂。
归宗不会，拭坏双眼睛。
致使衲僧，个个半疑半信，
半醉半醒。争知道自来满口，
咀华而嚼英。
礼乐亭赴成君迪太仆宴集
温纯（明代）

久别成萍梗，相逢尽日停。论心怜玉署，把酒续庐陵。

雨霁青疑染，花开烂若蒸。礼年仍可乐，千载共兹亭。
戏述任翻诗句酬储梅癯见和之作
舒岳祥（宋代）

我爱巾山去复回，城中平地起崔嵬。
前村清景何人占，绝顶新崔几夜来。
鹤起露翻松磴响，僧吟月上竹房开。
任翻鍊得清新字，想见斯人百念灰。
赠五星术士
刘黻（宋代）

星斗扪胸溯李袁，岭梅谁问命艰难。彊宫缘被孤星主，合向山中守岁寒。
题李氏敬聚堂
家铉翁（宋代）

辛勤勿坠百年业，閒暇留情一卷书。
要向儒科著声闻，先从讲学下工夫。
不欺
贾岛（唐代）

上不欺星辰，下不欺鬼神。
知心两如此，然后何所陈。
食鱼味在鲜，食蓼味在辛。
掘井须到流，结交须到头。
此语诚不谬，敌君三万秋。
中夜闻啼禽
吴融（唐代）

漠漠苍苍未五更，宿禽何处两三声。若非西涧回波触，

即是南塘急雨惊。金屋独眠堪寄恨，商陵永诀更牵情。

此时归梦随肠断，半壁残灯闪闪明。
赋得佳处领其要
弘历（清代）

已爱韶光鬯，还欣灵雨霏。山凝黛如濯，水涨影添肥。

望麦绿千顷，坐花芳四围。玉骢称小步，綵燕必双飞。

宁待高楼凭，偏宜弱翰挥。设询亲切句，物物乐生机。
陪师厚游百花洲盘礴范文正祠下道羊昙哭谢安
黄庭坚（宋代）

伤心祠下亭，在时公燕处。
临水不相猜，江鸥会人语。
挽四川资阳学博简念蒙会兄
邓云霄（明代）

冷落青毡白发多，长途薄宦久蹉跎。浮生总付邯郸梦，归榇还惊滟滪波。

藜阁烟灯消夜火，松邱风雨泣寒萝。西垣旧是论文地，掩泪伤心不忍过。
邻几和叔饮定力同赋
韩维（宋代）

城头片云黑，飞雨霭已至。
凉生芳树颠，影乱樽中翠。
沈烦忽去体，精锐飒生思。
江翁发新嘲，陈子抗奇议。
在言岂多同，于道不为异。
夜归清有余，微月照连骑。
赠无怀禅师
贾岛（唐代）

身从劫劫修，果以此生周。禅定石床暖，月移山树秋。

捧盂观宿饭，敲磬过清流。不掩玄关路，教人问白头。
宿车补旃木石居
王元复（清代）

久从少壮号通儒，自愧明经我不如。木石有缘堪共老，胸襟无碍任安居。

磻溪石上钩难曲，茂叔庭前草不除。眼底风光今老矣，青山冉冉爱吾庐。
樵川江行
李公晦（宋代）

避人忘井邑，耽静步郊原。
落叶风能扫，寒花霜更繁。
山空樵响答，滩浅楫声喧。
愿结山阳伴，长年共灌园。
过荆门
李绅（唐代）

荆江水阔烟波转，荆门路绕山葱蒨。
帆势侵云灭又明，山程背日昏还见。
青青麦陇啼飞鸦，寂寞野径棠梨花。
行行驱马万里远，渐入烟岚危栈赊。
林中有鸟飞出谷，月上千岩一声哭。
肠断思归不可闻，人言恨魄来巴蜀。
我听此鸟祝我魂，魂死莫学声衔冤。
纵为羽族莫栖息，直上青云呼帝阍。
此时山月如衔镜，岩树参差互辉映。
皎洁深看入涧泉，分明细见樵人径。
阴森鬼庙当邮亭，鸡豚日宰闻膻腥。
愚夫祸福自迷惑，魍魉凭何通百灵。
月低山晓问行客，已酹椒浆拜荒陌。
惆怅忠贞徒自持，谁祭山头望夫石。
哭郑君瑞长官二首
刘克庄（宋代）

史著陶潜卒，何妨爵秩卑。
竟无乞米帖，止有采薇诗。
旧友谁为诔，新阡尚欠碑。
中年哭同志，孤立可胜悲。
道室即事
陆游（宋代）

黄金堆屋无处用，甲第连云谁与居？莫笑先生无仆马，风雷万里跨鲸鱼。
绝句六十四首
张伯端（宋代）

恍惚之中寻有象，杳冥之内觅真精。
有无从此自相入，未见如何想得成。
【双调】雁儿落过得胜令　相思
兰楚芳（元代）

丹枫叶上诗，白雁云中字。黄昏多病身，黑海心间事。月影转花枝，香篆袅
金狮。翡翠衾寒处，鸳鸯梦觉时。嗟咨，悄悄人独自。相思，沉沉一担儿。
荷花
释择璘（宋代）

双双白鹭坠青空，飞入花汀杂翠红。
烟火一篷渔舍晚，归时荡漾小船风。
上巳王邑侯招集水帘亭
姚喜臣（明代）

岳灵抽东臂，龙虬迸其鏬。聱牙函寒湫，一啸悬珠泻。

何代割云棱，翼然探奇藉。古甍盖碧流，细练舒虹架。

四坐水晶盘，河道折飞斝。接应万峰青，顾盼烟云下。

江左昔风流，褉修鸣琴暇。眷言陟山阿，蒿目怅耕稼。

玉乳沸松涛，珠咳絪兰麝。摩厓恣幽寻，寒绡垂日夜。

老佛冷空山，趺坐观不舍。如何新素娥，长把银钩卸。

流览对澄江，玄晖真脍炙。
村居四首 其二 夏景
陈士元（明代）

竹屋日长茶熟，水亭风细荷香。不用蒲葵小扇，自然心地清凉。
和汉老弟雪中对梅 其五
虞俦（宋代）

巧为诗翁一笑温，白沙翠竹暮江村。天怜孤秀教松伴，一爱清香洗枣昏。
李少卿宅除夜催妆
张先（宋代）

裴李门头车马盛，斗杓临晓欲东回。
天真都说妆前好，春色偷從夜半来。
园里花枝灯树合，月中人影鉴奁开。
诗家无自矜吟笔，不惜铅华不用催。
那
佚名（先秦）

猗与那与！置我鞉鼓。
奏鼓简简，衎我烈祖。
汤孙奏假，绥我思成。
鞉鼓渊渊，嘒嘒管声。
既和且平，依我磬声。
於赫汤孙！穆穆厥声。
庸鼓有斁，万舞有奕。
我有嘉客，亦不夷怿。
自古在昔，先民有作。
温恭朝夕，执事有恪，
顾予烝尝，汤孙之将。
忆母
倪瑞璿（清代）

河广难航莫我过，未知安否近如何？
暗中时滴思亲泪，只恐思儿泪更多。
送雍陶入蜀
贾岛（唐代）

江山事若谙，那肯滞云南。草色分危磴，杉阴近古潭。

日斜褒谷鸟，夏浅巂州蚕。吾自疑双鬓，相逢更不堪。
依韵奉和王平甫学士寄元内翰诗
强至（宋代）

蓬莱仙阙地深沉，视草雠书此盍簪。
禁漏传声来阁外，宫云曳影过廊阴。
能诗摩诘淹儒馆，未相微之在翰林。
马跃秋风出阊阖，片时相失遂成吟。
点绛唇 秋柳
陶淑（清代）

可奈秋深，西风斜日荒城晚。萧萧浅浅。几里乡关远。

添个寒鸦，免得愁无伴。凭谁管。水村山馆。别恨同长短。
枫桥道中
武衍（宋代）

路接官河柳行斜，蹇驴冲暑憩田家。
雨余天迥云生叶，日午风轻稻放花。
襏襫已悬黄犊睡，桔槔不动绿阴遮。
老翁相见如相识，命坐藜床自析瓜。
逍遥咏
宋太宗（宋代）

寂静皆无语，其於理一般。
若非通秘奥，故是入微端。
善可名高尚，真乘智识宽。
天长与地久，万物不相干。
偈颂一百三十三首 其二十八
释居简（宋代）

南来底下载，北来底上载。月白风清，太湖无盖。
送税官仇副使诗十首
熊禾（元代）

世无半山叟，叹息屏间诗。
曾参尚投杼，知己何敢期。
江氏家藏仁宗皇帝墨迹赞
黄庭坚（宋代）

昭陵仁圣，与天同功。
不刻不雕，万国文明。
日月照临，无有隐侧。
一滴之雨，泽及万物。
简言易从，易言易知。
皇祖有训，信如四时。
雷声不作，天地渊默。
遗黎怀仁，霣泣翰墨。
秋暑二首
杨万里（宋代）

追凉能到竹溪无，隔水斜阳未肯脯。
剩暑不蒙蕉扇扇，细云聊债月梳梳。
冬日杂言五首
薛嵎（宋代）

古藤荒草乱成堆，自课园丁日日来。
只有梅花耐清苦，霜风枝上犯寒开。
观李于鳞射歌
王世贞（明代）

李侯手挽三石强，左射右射势莫当。饮羽犹然动逸劲，白日迥接星飞芒。

綵旌乱驰鼓人震，徐插繁弱神扬扬。江南野夫不肯降，气挟岱岳超扶桑。

乍腾手势身亦转，矢落不见东西飏。道傍儿女相走笑，比着束手无馀长。

主人玉杯竞前醉，李侯颇欲誇其技。自云昔者师刘焘，罢看诗书驰猎骑。

珊瑚仆姑千金装，戎锦韎韐五花队。焘也逡巡独前出，指顾万象俱辟易。

皎如宵月横控弦，飒尔秋霜见鸣镝。众看云中一片白，宛转血坠摩空翼。

猿猱叫号麋鹿窜，袒跣手割分肩肋。精能远出都护右，猛志坐夺材官色。

风尘将相在一身，往见主揽甘泉策。刘子慷慨欣握符，李侯沉冥困执戟。

非但折节攻三馀，亦逐时人理簿书。雄心隐隐见眉睫，世事忽忽甘籧篨。

英雄善藏须莫识，辱国之艺何欷歔。我醉为歌平原下，青霾森森日色亚。

安得一箭万里空，野夫饱饭看君射。
次韵答陈考城
饶节（宋代）

袖里楞伽非世书，了知乾没未殊途。会携他日已漫刺，归谒南山五大夫。
寄谢蔡松江路教
黄庚（元代）

一别丰标又一旬，尺书多荷寄殷勤。
交游满眼谁知忆，契阔心独复忆君。
蕙帐梦寒同夜月，松江人远隔秋云。
明朝便买扁舟去，来访贞阳旧广文。
定道德经为六十四章漫书所得八首 其七
郭之奇（明代）

治国如烹鲜，取下日趋渊。治大如烹小，流下时归沼。

两不相伤，其德乃长。神鬼洋洋，降之百祥。两得所欲，其道乃笃。

牝牡相浴，其人似玉。拱璧虽宝，不如此道。道维物奥，人宜德保。

累土毫末，九层合抱。千里之行，足下非早。为大于细，图难于易。

无为无味，乃无难事。修己以安，尧舜犹难。圣人无难，慈以胜残。

慈故能勇，勇而不踊。执无兵捧，行无敌恐。下以用人，虽敌可亲。

先人后身，万国皆臣。三宝惟吾把，不敢为先者。百谷之王海，以其善下也。
景德以后祀五方帝十六首
佚名（隋代）

隆冬工序，几历顺成。
一人有庆，万物由庚。
有旨斯酒，有硕斯牲。
报功崇德，正直聪明。
偶成律句十四韵
李洪（宋代）

白雪人谁和，朱弦世所轻。
薄才惭吐凤，豪气欲骑鲸。
岂有江山助，应无风雨惊。
雕龙宁可学，刻鹄叹无成。
韵险元非絮，词新敢效颦。
何如一杯水，难比五言城。
七步才空敏，千言敌必勍。
固羞鹤膝病，莫继凤雏清。
徒溢牛腰轴，谁题雁塔名。
清新希庾信，巧律漫阴铿。
鸟过言难补，鱼劳尾自頳。
只忧生白发，有志抚青萍。
伯乐方知骏，钟期善听声。
敢将呕心作，试就屑谈评。
使次安陆寄友人
刘长卿（唐代）

新年草色远萋萋，久客将归失路蹊。
暮雨不知涢口处，春风只到穆陵西。
孤城尽日空花落，三户无人自鸟啼。
君在江南相忆否，门前五柳几枝低。
次韵述古过周长官夜饮
苏轼（宋代）

二更铙鼓动诸邻，百首新诗间八珍。
已遣乱蛙成两部，更邀明月作三人。
云烟湖寺家家境，灯火沙河夜夜春。
曷不劝公勤秉烛，老来光景似奔轮。
鼓笛慢
吕渭老（宋代）

拍肩笑别洪崖，共看紫海还清浅。蓬壶旧约，人间舒笑，桃红千浅。去岁争春，今年逼腊，满空飘霰。渐横枝照水，清绿弄日，都点缀、江南岸。

须吸百川为寿，卷恩波、已倾银汉。戎袍拥戟，万钉围带，天孙新眷。十里尘香，五更弦月，未收弦管。正秦筝续谱，宫箫定拍，候来冬按。
酬国子崔博士立之见寄
刘禹锡（唐代）

健笔高科早绝伦，后来无不揖芳尘。遍看今日乘轩客，

多是昔年呈卷人。胄子执经瞻讲坐，郎官共食接华茵。

烦君远寄相思曲，慰问天南一逐臣。
严寒次粟隐德上人韵二首 其一
陶宗仪（明代）

雪留十日未都消，画閤娱情遣寂寥。茶敌睡魔浮玉乳，酒烘吟脸晕红潮。

雕盘异馔明妆捧，宝鼎沉香烈火烧。应有穷途饥冻者，一般风景不同条。
再用韵三首
裘万顷（宋代）

疎梅元自映疎篁，谁把璚瑶特地妆。
雪后园林应更好，却输和靖在钱塘。
新成小亭月夜
熊孺登（唐代）

已被月知处，斩新风到来。
无人伴幽境，多取木兰栽。
逍遥咏 其十六
赵炅（宋代）

善念销嗔恚，无差本自然。花开凡叶木，水打急风船。

拘执恒如缚，能仁学昔贤。神明皆正定，消息更深玄。
秋日偕蔡汝显游悯忠寺
郑孝德（清代）

燕山九月秋，相约梵宫游。树密禅扉静，苔深曲径幽。

香云笼古殿，花雨入经楼。上界西风峭，钟声傍晚愁。
湖州道中四首 东山
孙觌（宋代）

千章古木翳山根，谁与山僧共寂寥。珍重庭松寒不死，苍皮老干雪齐腰。
戏和虞卿
王洋（宋代）

君有轻舠恰称身，我家亦有岭头云。
君云容易能分我，亦有吾云可寄君。
悼亡二十五首 其十三
江源（明代）

不知心事与谁论，环佩空归月夜魂。

歌罢綵云无觅处，娟娟霜月冷侵门。
碧落洞
刘震（清代）

浈阳多胜概，碧落冠南州。
石刻贤人咏，岩栖仙隐幽。
须知为福地，何用觅瀛洲。
葛令烧丹处，扪萝到上头。
雁门胡人歌
崔颢（唐代）

高山代郡东接燕，雁门胡人家近边。
解放胡鹰逐塞鸟，能将代马猎秋田。
山头野火寒多烧，雨里孤峰湿作烟。
闻道辽西无斗战，时时醉向酒家眠。
满江红 其四 过新城县，买得白梁米，忆亡友李宾
周之琦（清代）

一磬僧房，记月下、人来款竹。还远致、秋塍珠宝，累累盈斛。

红豆分拈花里句，胡麻共饱山中粥。更无须、乞米似平原，书成幅。

蒿里唱，当年曲。萍梗系，谁家屋。望子猷门径，凄凉心目。

过眼云烟朋辈少，打头风雪官程促。问劳劳、尘梦定何时，黄梁熟。
别滇中僚友之官粤西
彭而述（明代）

二月春风已送寒，诏书昨日下长安。宦游不谓边城苦，远别其如知己难。

孝武石鲸昆水动，日南铜柱海光寒。鹧鸪亭子梅花驿，万里征人马上看。
过秦楼 寒月
徐瑶（清代）

皎可冰壶，朗宜皓鉴，一片光明空阔。霜飞鸳瓦，水浸铜街，更是玉山堆雪。

遥想绣幕茸茵，纵有清辉，再无人惜。问谁能还向，水晶帘外，伴伊孤洁。

算只有、商女船边，征人马上，偏字看来亲切。长门漏滴，冷院香沈，也共素娥幽咽。

此外何知，近他猿唱乌啼，晓星明灭。且细调金缕，弹彻霜天冰月。
寄张异度
周永年（明代）

拥书应不废生涯，艺圃知堪纪岁华。
乌臼远疑枫染叶，荻芦犹待雪飞花。
但凭高阁收诸胜，莫判邻园作两家。
我有行藏君信否，半营五亩半三车。
普惠寺
王铚（宋代）

镜里形容水底天，定将何物喻真禅。心安便是毗卢界，尽日添香伴兀然。
拟不如来饮酒（八首）
朱有燉（明代）

幸喜身康健，休论愚共贤。
诗联有神助，老懒得天全。
十日一风雨，三家百顷田。
不如来饮酒，同乐好丰年。
姑苏怀古
吕江（宋代）

台成知费几金槌，回首荒芜走鹿麛。
自是误君曲宰嚭，孰云亡国为西施。
春风蝶梦迷香径，秋水龙文冷剑池。
四顾湖山烟雨里，倚阑新恨入支颐。
咏枝上残花
韩奕（元代）

半春日日雨兼风，野杏官桃到处空。
此树偶留三两朵，依依残影夕阳中。
入京遇湛阳生黎无求各以诗酒相慰
区怀年（明代）

忆别自何年，俄逢更黯然。致穷微有具，谐俗恐无缘。

性癖甘怀土，愁多欲问天。可堪同病侣，劳苦重相怜。
车盘次许都谏韵
陈良贵（宋代）

狂风疏雨暗消魂，车马纷阗客路喧。流水亭台环翠竹，出林鸡犬间孤村。

旅怀对此偏增感，乡信凭谁可寄言。注目长安遥万里，一鞭行色又黄昏。
李商叟秀才求斋名于王元渤以养源名之求诗
曾几（宋代）

自古词林枝叶，皆从根柢中来。
万卷须窥藏室，一尘莫点灵台。
武冈道中小年
黄公辅（明代）

马蹄遍历雪花天，客路惊心又小年。寒满疏林时序改，晓侵野色雾烟连。

故园何处梅花发，瘦影横空沼砌边。已报春光消息近，驲亭索寞怅风前。
酴醾花
方回（元代）

未用炉薰燃笃耨，何须粉面佐娉婷。
通宵痛饮此花下，露滴杯中酒更醒。
并门无竹旧矣李文饶尝一植之至今寺僧日为平安报其难可知已官舍东堂之北种碧芦以寄意因作长句
蔡圭（金朝）

青君那肯顾寒乡，试著葭芦拟汶篁。有若何堪比夫子，虎贲犹想见中郎。

色添新雨帘栊好，声入微风枕簟凉。他日东堂惭政拙，只将此物当甘棠。
张转运席上
宋祁（宋代）

偃藩多式宴，佳雪屡飘霙。
意感年将尽，欢容酒剩行。
伊公调鼎乐，羊祜衣裘轻。
况属輶轩暇，须容心赏并。
荐福寺竹亭
刘敞（宋代）

兹亭四时好，秀色映长松。静境非千亩，幽人如素封。

吹声偏洗耳，暑昼亦成冬。暂到还忘返，心知叔夜慵。
题肤功雅奏图 其三
梁国栋（明代）

猎猎旌旗蔽远天，嘈嘈箫鼓闹离筵。先声已播河西静，又借君王玉马鞭。
清溪许希贤自号拙逸为赋四绝
黎廷瑞（宋代）

莫笑区区老汉阴，桔槹省力却劳心。
翁头别有天机在，春雨半畦新绿深。
使北
文天祥（宋代）

江南浪子是何官，只当空庐杂剧看。
拨取公卿如粪土，沐猴徒自辱衣冠。
和寄敬甫叶兄
赵希逢（宋代）

读史感忠义，掩卷暗夺魄。
痛哭治安书，骨梗贤良策。
表表汉唐间，相望继履舄。
古今立人朝，委质几千百。
谁能抗切直，反或事便僻。
居然羽成风，未易一二责。
间气萃贾刘，言可行蛮貊。
首足叹倒悬，夷夏正疆场。
建侯选左右，一一为区画。
耻欲洗元和，长鸣奋羽翮。
惧稔萧墙祸，抗论不容释。
迨今忠谠言，日星辉简册。
不间加奖纳，方且被放谪。
身或死异土，雾雨暗孤驿。
时君听未洪，天公眼亦白。
三叹动耿耿，一笑空哑哑。
慷慨士岂无，君门九重隔。
自惟幼所学，早已声猷藉。
几载事辛勤，半生困行役。
杨朱正泣歧，宣室未前席。
抑郁叹不平，拟吊湘水碧。
堪汉失东隅，谁能走南陌。
只恐搜遗贤，诏且下旦夕。
看看辞雾隐，廪廪升云圛。
抟风九万里，参天二千尺。
不容豹管窥，岂复鱼肆索。
熟道试驱驰，初心粗慰懌。
为知自效，於己示敢益。
夷险随所遭，难易本何擇。
期使犬戎清，原放鲂尾赤。
君父戴天仇，生死两不易。
收还旧物归，岂学孤注掷。
寿域开远迩，阳春布德泽。
却当访赤松，不必效许伯。
扁舟五湖间，回首谢戋帛。
明哲何此身，时论免扞格。
江上与山间，风月几万石。
管领得自由，超然傲今昔。
荣达付无心，俯仰任陈迹。
作诗寄此怀，想非暗投璧。
次韵苏主管青溪十绝句
项安世（宋代）

日西何事客归迟，等看娟娟一寸眉。
却民嫦娥太夸客，和宫推出桂花枝。
和刘后村梅花百咏
方蒙仲（宋代）

梅叹知音少旷夔，政须我辈与伸眉。
逋仙诗胜多多许，咀嚼无令一字遗。
使还雄州曹使君夜会戏赠三首 其一
沈遘（宋代）

风霜满面使胡归，洗眼看君喜可知。更出佳人对红烛，今宵醉倒欲何辞。
和昆源弟仙弈亭怀古韵
吴懋清（清代）

竟不留残谱，当年此遇仙。帘疏接山翠，瓶汲动江烟。

历劫看柯柄，飞空想石船。也曾得丹诀，摆落叹无缘。
汉阳峰
曹龙树（清代）

东南屏翰耸崔巍，一柄芙蓉顶上栽。
四面水光随地绕，万层峰色倚天开。
当头红日迟迟转，俯首青云得得来。
到此乾坤无障碍，遥从瀛海看蓬莱。
送陈秘监归泉州
徐铉（宋代）

风满潮沟木叶飞，水边行客驻骖騑.三朝恩泽冯唐老，

万里骖关贺监归。世路穷通前事远，半生谈笑此心违。

离歌不识高堂庆，特地令人泪满衣。
舟入蔡河怀徐幼文
杨基（明代）

忆初见君江浦外，七尺长身齿含贝。
君年未冠复新婚，锦带吴钩紫丝佩。
豪姿侠气飒萧爽，春鸿轻便秋隼快。
结交梁楚燕赵间，追慕廉蔺羞郭解。
誓将弓槊事鞍马，耻作寒儒服巾带。
余时琐屑笺虫鱼，折几寒灯写秋芥。
相逢一笑恍自失，不异低岑仰高岱。
杀鸡为黍三日谈，深中肯綮入襜骱。
方喜师君竟兄我，卮酒动辄受百拜。
停觞烂熳出险语，磔裂鬼胆穷百怪。
天然清真去雕饰，王嫱西施洗铅黛。
漱芳隽腴再三读，项上之脔左手蟹。
技痒砺秣互掎角，十捷一二八九败。
余实羡君敏且博，君亦怜余强而迈。
英雄敢夸君与我，强弱不止楚敌蔡。
孟潴豪士渤海高，时复峙足如鼎鼐。
高才于我十倍我，尚叹追君力不逮。
纵横千字戚生笔，迭宕百韵余公莱。
僧房秋迥钵声长，雪屋香销烛痕在。
清游未竟夕漏终，落月残星悲一慨。
激烈正醉金陵酒，漂泊共泛濠梁载。
城荒地僻生计拙，时脱春衫倩人卖。
破楼夜雨邻钟急，委巷秋风茅屋坏。
斯时愁绝正难禁，君独相看劝余耐。
别来奔走向西洛，面色痿黧病新差。
章台握手须臾立，胸臆梗塞若有碍。
平生耻作儿女悲，此别戚戚若有慨。
今朝过蔡将入陈，渐见舟舻舣滩濑。
平漪细石鱼跳渚，斜日低烟雁横塞。
相思无奈客中愁，聊述长歌歌一再。
过蒋学正三径庵
史才（宋代）

纷纷处世羡鸣珂，君隐考盘诗独哦。
三径早知皆坦路，一庵聊复障颓波。
田园无悔归家晚，松柏存看绕舍多。
笑我身闲闲未得，不知何日再相过。
三门行送刘学正赴陜州
邵宝（明代）

君不见黄河之水从西来，东行万里到陜郡，有石横亘势欲回。

万教禹凿三门开，百川风雨万壑雷。下孰为之挽，上孰为之推。

当时神禹何不一凿去，留此险阻胡为哉。玄敬为予言，神门在中人北际，鬼门居南不可济。

水争石斗两无情，地险万生难尽弃。乾坤万古一奇观，节宣亦为狂澜计，不然下此复有底。

柱山形如滟滪当江间，应愁一倒不复还。识者观风似观水，作人之道固如此。

寥寥古调数千年，青眼高歌对吾子。
十三砺十首 其十
郑思肖（宋代）

夙生抱一诚，天亦莫能破。云胡白昼中，开眼而死坐。

猛然风雨生，一叱万邪挫。卒使世上人，子孙未相贺。
舞鹤四绝
岳珂（宋代）

一川翠毯浅芜平，上有莺簧百啭声。
万里烟霄看鹭振，一池鼓吹谩蛙鸣。
如梦令
陈允平（宋代）

何处春风归路。金屋空藏樊素。零乱海棠花，愁梦欲随春去。情绪。情绪。粉溅两行冰箸。
挽故丈母莱国夫人沈氏三首 其二
许及之（宋代）

林泉当丝竹，丞相巧安贫。珍重承夫意，清修报主身。

指千随嗜好，体一写姻亲。更有衔恩者，妻孥寄食频。
昼寝三首 其二
刘敞（宋代）

成败劳耳目，是非丧神虑。我生天地间，安得弃之去。

始疑昏逾明，渐觉梦胜寤。但可寐无聪，安知岁云暮。

神交既倜傥，魄定奚忧惧。此以遣朝昏，因之保吾素。
关西壮游赠张子
皇甫汸（明代）

名振唐藩裔，英传汉尉流。北风辞蓟晓，西月向关秋。

浩啸提金错，长驱控玉骝。龙庭期报主，麟阁伫封侯。
房村霜树
陈枨（明代）

房村山绕吕梁洪，驿树迎霜望渐空。浓翠不遮僧寺月，疏枝犹渐酒旗风。

叶飞片片长河上，影落萧萧夕照中。到此推篷吟眺久，遥知宋玉赋偏工。
镇海楼眺望
黎民怀（明代）

镇北有高楼，周遭俯层城。险绝逼汉宇，沿洄走沧溟。

瑶甍鸑鷟奋，金沙匹练澄。西关逗丹穴，东岳裛神京。

巑岏叠翠蔼，睥睨亦通明。举扇远缁尘，列席茂荑英。

黄鹤讵无信，白云空复情。琅玕照冰簟，翡翠集櫩楹。

不废烟霞趣，坐觉衡落清。春风嗟王粲，矫首思长征。
句
徐逊绵（宋代）

士死惟留姓与名。
鹤林寺
曾巩（宋代）

昔人春尽强登山，只肯逢僧半日闲。
何似一尊乘兴去，醉中骑马月中还。
春雨
陆游（宋代）

湖上新春柳，摇摇欲唤人。
多情今夜雨，先洗马蹄尘。
客况六言五首
方回（元代）

辅嗣元不识易，安国未尝传书。
周官谬释揆岳，□□□□瓜鱼。
酬俞子清侍郎惠画韵
王炎（宋代）

一去星沙二十年，梦魂时到橘洲边。
从今不起南征念，移得湘山在目前。
秀亭秋怀十五首 其十二
方回（元代）

去年醉家山，有菊馀千本。客中今亡是，所至草苯䔿。

凉风迫九月，暇日上崖巘。野芳一二卉，亦足撷婉娩。

焉所得美酒，慰此岁年晚。市荒苦贵籴，庖凊强疏饭。

薄暮归空斋，聊与蠹帙偃。
寄王士贵
华岳（宋代）

画桥相送百花春，转眼孤鸿逐断云。
别后有谁能顾我，客中无日不思君。
风前花影尝兴念，月下桐声久不闻。
见说近来多好况，一书无惜寄云云。
陪尚书游中岩夜大风雨尚书及任卿史石泉皆耆年德清谐季并余以晚辈侍
程公许（宋代）

中天台殿倚竛竮，忆昨深登六岁零。雾锁岩扉须玉钥，云扶革履上青冥。

三峰静对厖眉秀，双璧惊回醉眼醒。风雨三更龙象集，祖师意旨付谁听。
夏日深居二首 其一
吕本中（宋代）

匆匆车马未言还，因病深居未得闲。更为故人留一夏，稍移行李过东山。
题单令双清阁
胡寅（宋代）

中扃有天游，一室四海见。
倘无空虚地，六凿互争战。
琴堂故萧爽。向也正墙面。
棘茨莽蒙蔽，鼷鼠纷旋转。
划除资豁达，顿觉云水眩。
瞰临幽阁出，率略重营缮。
从容五六客，尚得摇歌扇。
西山隔雉楼，佛髻三两现。
渺然宜北望，深碧湛芳蒨。
群峰涌翠浪，远迩相明绚。
珍禽知几种，演漾花雪片。
有时惠风来，轻皱蹙霜练。
最怜明月夜，酒渴光可咽。
主人蔼优政，不愧宓子贱。
挠之莫能浊，聊用青白燕。
心澄迹自洁，眼静照还遍。
他年腾踏去，回观等邮传。
只今檐前渌，但足注诗砚。
予方混泥涂，每愧陪高宴。
更书梁栋间，何以贲花县。
寄主客安员外十韵
王禹偁（宋代）

罢郡归兰省，还愁到帝乡。
趋朝骑瘦马，赁宅住闲坊。
命服纡春草，吟髭镊夜霜。
有心忆云水，无语狎班行。
药债经年欠，文编满箧藏。
教儿诵诗赋，倩客卖囊装。
寻寺谁同步，留僧自拂床。
举公投卷轴，时相觅文章。
穷达君虽了，沉沦我亦伤。
何当升大用，吾道始辉光。
续梅花百咏 其一○○ 朱砂梅
陶德勋（清代）

春风吹遍万千家，飘染丹砂第一花。知是东皇深酝酿，红云捧出护窗纱。
庭坚得邑太和六舅按节出同安邂逅于皖公溪口
黄庭坚（宋代）

亲依为日浅，爱不舍我眠。
教我如牧羊，更著後者鞭。
得吧迩梅岭，开花向春妍。
碌碌幸苟免，称觞大人前。
宫词 其八十三
周彦质（宋代）

锦裀方窄簇花毬，羯鼓琼台七宝钩。共按升平新制曲，不同箫索打梁州。
纯孝墓
邹浩（宋代）

禽犊何知尚母怀，黄泉相见岂宜哉。向非雅意一杯去，安得迷心中路回。

自古功名随日月，于今庙貌倚崔嵬。可怜肉食趋朝者，粪壤纷纷久已灰。
题东湖二首 其二
张毣（宋代）

蜀锦谁将到海涯，水仙铺作地行衣。回堤却似元宵路，抛掷红灯载月归。
送济川知汉州二首
司马光（宋代）

千骑拥朱轓，青霞书绣远。
复寻题柱迹，重过充繻关。
晓栈流云湿，秋湖脱叶殷。
久游今得意，真不愧江山。
沁园春（自鄞归赋）
赵以夫（宋代）

客问吾年，吾将老矣，今五十三。似北海先生，过之又过，善财童子，参到无参。官路太行，世情沧海，何止嵇康七不堪。归来也，是休官令尹，有发瞿昙。

千岩。秀色如蓝。新著个楼儿恰对南。看浮云自在，百般态度，长江无际，一碧虚涵。荔子江珧，莼羹鲈鲙，一曲春风酒半酣。凭阑处，正空流皓月，光满寒潭。
颂古二首 其一
释慧琳（宋代）

五凤楼脱问洛阳，金鞭遥指御街长。春风是处华争发，游子年年忆故乡。
光绪庚寅出都赠沪江陆较书八首 其三
夏曾佑（清代）

息机曾许證盟鸥，雪满征衣尚倚楼。浊酒半醺投袂起，名姝骏马古今愁。
家人行后偶作破闷
郑孝胥（清代）

高歌入户怅伶仃，儿女离情已贯经。三载边愁元自老，一场春贯又须醒。

閒听书帙仍堆几，小院花枝故绕棂。军吏从容任关白，不教频掣阁前铃。
偈颂一百零九首
释可湘（宋代）

平明始立秋，冷已到山头。
谈风说露兮蜩蝉嘒急，咏砌吟墙兮蟋蟀声浮。
不作佛法商量，不作时景话会。
观世音菩萨将钱买胡饼，放下手却是生铁一块。
念奴娇
傅大询（宋代）

江梅破腊，把一枝来报，□原无空格，据律补春消息。锦帐银瓶空麝暖，画烛光摇金碧。两径桃花，一溪流水，路入神仙宅。云裳羽佩，洞天相会今夕。堂下乐问灵鼍，玉人清唱，舞袖低回雪。富贵风流须道是，天上人间难得。玉镜台边，琼浆盏畔，共说春心切。百年偕老，凤凰楼上风月。
菊
史弥宁（宋代）

癖好秋光劝不回，挥金一{左麦右山}买诗材。
寒花也自矜前辈，曾与柴桑保社来。
雨夜见投之作
司空曙（唐代）

出户繁星尽，池塘暗不开。动衣凉气度，遰树远声来。

灯外初行电，城隅偶隐雷。因知谢文学，晓望比尘埃。
后稷
王十朋（宋代）

洪水横流四海饥，教民稼穑务三时。后王欲识艰难业，读取豳风七月诗。
春草
刘敞（宋代）

春草绵绵不可名，水边原上乱抽荣。
似嫌车马繁华地，才入城门便不生。
上后乐刘先生左史十首用襄阳诗两句行藏坚晚
程公许（宋代）

事往置勿言，积厚报岂吝。
毫眉两山尊，照眼双璧润。
衮衮生公侯，世佩斯文印。
譬之水盈科，吾方见其进。
夏夜李尚书筵送宇文石首赴县联句
杜甫（唐代）

爱客尚书贵，之官宅相贤。 ——杜甫

酒香倾坐侧，帆影驻江边。 ——李之芳

翟表郎官瑞，凫看令宰仙。 ——崔彧

雨稀云叶断，夜久烛花偏。 ——杜甫

数语欹纱帽，高文掷彩笺。 ——李之芳

兴饶行处乐，离惜醉中眠。 ——崔彧

单父长多暇，河阳实少年。 ——杜甫

客居逢自出，为别几凄然。 ——李之芳
舟中暮归
张泰（明代）

断柳残沙不掩堤，苇丛幽称水禽栖。
半江斜照将秋色，相送归船到竹溪。
立秋前二日夜坐怀屈悔翁边识珍海涵百
戴亨（清代）

露下消烦热，清言欲二更。桐阴延夜月，虫语作秋声。

触景情何远，怀人句忽成。兴心飞鸟上，离思觉旋生。
卜算子 其一 嘉定癸酉二月雨后到双溪
王炎2（宋代）

渡口唤扁舟，雨后青绡皱。轻暖相重护病躯，料峭还寒透。

老大相伤春，非为花枝瘦。那得心情似少年，双燕归时候。
重寄
韦应物（唐代）

复寄满瓢去，定见空瓢来。若不打瓢破，终当费酒材。
村老
马存（宋代）

肉死皮乾垂鬓丝，寻暄扶杖向东篱。文王没后无人问，直至而今大半饥。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其七
郭祥正（宋代）

一炷沈烟一案书，怜君重葺紫霞居。溪山朝暮能新美，世虑尘缘并扫除。
山斋书事
陆游（宋代）

山榴子结又重开，巢燕雏飞却续回。
雨足人畦千顷稻，日长风续一庭槐。
浩歌从酒愁仍在，作意观书睡已来。
常恨流年不相贷，若为更著暮蝉催？
西斋二首 其一
郭祥正（宋代）

西斋吾所构，檐角颇依林。潇洒松篁影，暄和燕雀音。

青春那肯住，白发任相侵。稍悟渊明乐，时时抚素琴。
浈阳峡
陈叶筠（清代）

一径入峡口，盘盘往复回。烟横两岸合，水划万峰开。

命托长年手，魂惊乱石堆。前途望不极，何处越王台？
晓起探梅四首
杨万里（宋代）

江梅小树打头开，便有红梅趁脚来。
趱得杏红开火急，春风已落第三回。
舟中夜赋
陆游（宋代）

问天乞得不赀身，常作东阡北陌人。
买酒不浇胸礌磈，忧时空觉胆轮囷。
寓居尚复能栽竹，羁宦悬知正忆蓴。
那似石帆山下客，钓船载月泊烟津。
塞下曲五首·其三
张仲素（唐代）

朔雪飘飘开雁门，平沙历乱卷蓬根。
功名耻计擒生数，直斩楼兰报国恩。
好事近（乘风亭作）
赵彦端（宋代）

君莫厌江乡，也有茂林修竹。竹外有些亭榭，置外尊棋局。

棋神外圣各成欢，欢长更烧烛。寄语故人鹏鷃，任倾金围玉。
夜坐
良琦（元代）

雨入寒竹响，风吹枯桑疾。微灯照孤坐，馀香綍清室。

念敛尘虑泯，神明定光出。同体不同知，兹理一何密。
夜坐
释行海（宋代）

寂寞灯花慰客情，湿云收尽月还明。
夜寒不作东归梦，坐听空山落叶声。
金陵杂兴二百首
苏泂（宋代）

子高去后我方来，两地参差笑口开。
赖有尊有似人喜，为渠想像饮三杯。
龟峰
强至（宋代）

一峰如龟横，得自禅翁说。
众山迤逦来，宛然此前列。